حضرت مولانا محمد فضل حسین نقشبندی مجددی اویسیؒ



قطب وحدت حضرت مولانا محمد فضل حسین نقشبندی مجددی اویسیؒ 
شمس العارفین  شیخ الاتقیاء  والا صفیا بحرالاسرار ،راز دار شیخ اللہ یار خان اور مشاہروباکمال اولیاء اللہ میں سے ہیں۔

آپ رحمتہ اللہ علیہ کے آباؤ  اجداد جد اعلیٰ عربی النسل اور صحابی رسول صلی اللہ علیہ وسلم حضرت یوسف ؓبن الصباح کی اولاد میں سے تھے۔ اور آپ کا سلسلہ نسب صحابی رسول ؐحضرت یوسفؓ بن الصباح  سے ہوتا ہوا   جداعلیٰ نبی حضرت یوشع بن نون علیہ السلام تک پہنچتا ہے۔

حضرت یوسف ؓبن الصباح ؓکی ذریت اللہ کی فرماں بردار اور حق پر قائم رہیں اور شرک و کفر سے دور رہی تھی۔زمانہ جاہلیت میں جب کہ پوری دنیا کو خصوصا عرب کے لوگوں کو شرک و بت پرستی اور کفر نے گھیرے ہوا تھا اس وقت اس نبی علیہ السلام کی اولاد میں سے کچھ لوگ حضرت ابراہیم علیہ السلام کی طرح عقیدہ توحید اور آخرت پر قائم رہے۔اور اطاعت شعار رہے۔

جیسے اہل جاہلیت میں زید بن عمرو بن نفیل وقس بن ساعدہ اور رسول کریمﷺ کے جدامجد عبدالمطلب بن ہاشم کے متعلق روایات میں آتا ہے کہ وہ شرک اور بت پرستی سے بیزار تھے۔

حضرت یوسف بن الصباح کی نسل میں سے آگے بڑے بڑے علمائےکرام،  صاحبِ کمال  اولیاءاللہ اور بزرگانِ دین  پیدا ہوئے جیسا کہ ان کی چھٹی نسل میں عمدۃابدال شیخ حضرت ابو محمد طلحہ رحمتہ اللہ علیہ صاحب کمالات و برکات اور منصب ولایت ابدال پر فائز تھے اور ایک بہت بڑی جماعت  سلسلہ الاحمدیہ اویسیہ کے شیخ تھے۔

ان سے آگےپانچویں نسل میں بحر العلوم و الفیوض حضرت طاہر بن سعد بڑے پائے کے بزرگ ہوئے ہیں۔جو اپنے وقت کے غوث اور سلسلہ چشتیہ اویسیہ کے صاحب کشف و کرامات اور مرجع خلائق بزرگ تھے۔ان کے بیٹے حضرت ابو محمد جعفر چشتی رحمتہ اللہ علیہ  بھی اپنے وقت کے قطب مدار اور اولیاء کبائر میں سے تھے۔انھوں نے سکھوں کے علاقے میں بہت سے کفار کو دین کی دعوت دی اور بےشمار کفاران کی دعوت پر اسلام میں داخل ہوئے۔

ان کے بعد ان کے بیٹے نقباء وقت حضرت محمد اقبال مجددی چشتی رحمۃ اللہ علیہ سلطان اورنگزیب عالمگیر کےدربار میں صاحب منصب اور خاص مقام رکھتے تھے اور بادشاہ کے اول دور کے با اعتماد مشیر تھے یعنی علماءکونسل اور شوریٰ کا حصہ تھے  انھوں نے اپنے والد ؒ سے  اجازت و خلافت پائی اور حضرت مجدد الف ثانی شیخ احمدسر ہندی رحمتہ اللہ علیہ کے پوتے حضرت خواجہ سیف الدین مجددی سے بھی  تکمیل ِ سلوک نقشبندیہ مجددیہ کے بعد اجازت و خلافت پائی ۔

آگے ان کے بیٹے حضرت محمد ایوب چشتی قادری ہوئے انھوں نے  اپنے والد صاحب کے علاوہ سلسلہ قادریہ سے بھی فیض پایا اور اپنے وقت کے بہترین  ابدال تھے۔پھر ان کے بیٹےاور پوتےاپنے وقت کے جیدعالم و قاری ہوئے۔

حضرت یوسفؓ بن الصباح کی اولاد میں سےپوتےعباس اور ان کے بیٹے عاشر اپنے خاندان کے ساتھ عرب سے ہجرت کرکے بر یصغیر (سندھ) میں اسلام کے اولین مبلغ و فاتح بن کر وارد ہوئےاور پھر ہمیشہ کے لیے یہی رہ گئے۔اور آگے ان کی نسل میں سےغوث زماں حضرت طاہر بن سعد ؒہریانہ ریاست  سابقہ بھارتی ریاست مشرقی پنجاب میں ہجرت کر کےتشریف لائے اسلام کو فروغ دیا اور وہی ان کا مزار مرجع خلائق ہے اور ان کے بیٹے  ابو محمد جعفرؒ   جو اپنی وقت کے قطبِ مدار تھے وہ ہریانہ سے پنجاب کے ضلع امرتسر کے قرب میں آ کر آباد ہوئےاور دینِ اسلام کی سر بلندی کے لیے خوب کام کیا۔

آگے ان کی اولاد میں سے محمد اقبال مجددی چشتی لاہورشہر  چوبرجی میں آ کر آباد ہوئے۔پھر آگے ان کی آل و اولادمیں سے  مولانا قاری محمد دین صاحب  لاہورشہر  سلامت پورہ میں  آباد ہوئے۔

آپ کے دادا جان کا نام حضرت مولانا نور محمد رحمۃ اللہ علیہ  تھا اور وہ اپنے وقت کے جید علماء میں سے تھے۔

آپ کے والد ماجد حضرت مولانا قاری محمد دین رحمتہ اللہ علیہ   اپنے وقت کے بہترین قاری و عالم اور مسئلہ دان تھے۔

آپ رحمتہ اللہ علیہ کی والدہ ماجدہ کا نام چراغ بی بی تھا ،صوم و صلوۃ اور تہجد کی پابند ، ذاکرہ و شاغلہ تھیں۔

پرورش و تربیت 
آپ یتیم پیدا ہوئے بچپن سے اعلی استعداد رکھتے تھے اور پیشانی  پر آثار بزرگی نمایاں تھے۔ آپ کی نیک دل و سیرت اور بلند مرتبہ والدہ ماجدہ نے بہت عمدہ پرورش اور تربیت  کی اور دین کے نور سے آراستہ کیا آپ  کم عمری میں ہی علم و عمل  اور تقوی کے باعث اپنے علاقے کے عوام و خواص میں مشہور ہو گئے تھے اور بےحد قدر کی نگاہ سے دیکھے جاتے تھے۔

تعلیمات و برکاتِ نبوت 
عصری و دینی علوم کے حصول کے بعد روحانی علوم کے حصول کے لئے بہت سے بزرگوں سے ملاقات کی اور ان سے بہت سے علوم و معارف حاصل کیے۔ بیعتِ طریقت اول برصغیر کی معروف خانقاہ نقشبندیہ فضلیہ مسکین پور (ضلع مظفرگڑھ) کے شیخ خواجہ خواجگان قطب الاقطاب حضرت فضل علی قریشی کے خلیفہ عالم ربانی صاحب کشف و کرامات حضرت خواجہ نوربخش رحمتہ اللہ علیہ کی دعوت پر(حیدرآباد سندھ میں )آپ سلسلہ نقشبندیہ مجددیہ میں داخل ہو کرخانقاہ  فضلیہ سے وابستہ ہوئے

بیعتِ طریقت 
اول برصغیر کی معروف خانقاہ نقشبندیہ فضلیہ مسکین پور (ضلع مظفرگڑھ) کے شیخ خواجہ خواجگان قطب الاقطاب حضرت فضل علی قریشی کے خلیفہ عالم ربانی صاحب کشف و کرامات حضرت خواجہ نوربخش رحمتہ اللہ علیہ کی دعوت پر(حیدرآباد سندھ میں )آپ سلسلہ نقشبندیہ مجددیہ میں داخل ہو کرخانقاہ  فضلیہ سے وابستہ ہوئے

خلافت اول 
شیخ کی ہدایات پرعمل کرتے ہوئے ذکر و مراقبہ اور رابطہ شیخ کا عمل جاری رکھا توان امور کی برکت سے آپ کو لطائف اور مراقبات کے اسباق عنایت ہوتے چلے گئے پھرشیخ خواجہ نور بخشں نے کمال باطنی توجہات سے نوازتے ہوئے منازل ومدارج سلوک کراتے ہوئے تھوڑے ہی عرصہ میں کاملیت کی سند و خلافت سے سرفراز فرما کر رخصت فرمایا۔

آپ نے بموجب حکم شیخ حیدرآباد اور پھر پنجاب میں سلسلہ نقشبندیہ مجددیہ کی ایک  بڑی جماعت تیار کی ۔

خلافت دوم 
1951 میں آپ عرب تشریف لے گئے عمرہ و حج بیت اللہ کی سعادت کے بعد حضرت فضل علی قریشی رحمۃ اللہ علیہ کے دوسرے اجل خلیفہ قطب ارشاد حضرت عبدالغفور عباسی مدنی رحمتہ اللہ علیہ کی خدمت میں اکتساب فیض کیلئے مدینہ منورہ حاضر ہوئے تو حضرت مدنی رحمۃ اللہ علیہ کے ہمراہ مسجد نبوی میں نماز ادا کرتے اور روضہ رسول صلی اللہ علیہ وآلہ وسلم پر سلام پیش کرتے اور گھنٹوں مراقبہ رہ کر نور نبوت سے فیض یاب ہوتے اور مدارج و منازل سلوک طے کرتے اور یہ اکتساب فیض وبرکات کا سلسلہ 1951 سے 1962 تک جاری رہا ۔

اس کے علاوہ حضرت مدنی رحمۃ اللہ علیہ آپ نے در اقدس (باب مجیدی کے سامنے)پر اپنے بڑے صاحبزادے و جانشین حضرت مولانا عبد الحق مدنی رحمتہ اللہ علیہ کے ہمراہ خلوت میں بٹھا کر خصوصی توجہات وبرکات سے نوازا کرتے تھے اور بہت جلد آپ کوجمیع سلوک ومقامات ولایت سلسلہ نقشبندیہ مجددیہ اور قادریہ کے طے کروا کر اجازت و خلافت سے سرفراز فرمایا ۔

اور بقاء فیض وترویج سلسلہ نقشبندی مجددیہ غفوریہ اور سلسلہ قادریہ میں فضیلت دستاروخرقہ خلافت اور بیعت و ارشاد کا منصب عطا فرما کر رخصت فرمایا ۔آپ نے شیخ مدنی سے بیعت و ارشاد کا منصب پاکر بڑے احسن طریق پر عمل کرتے ہوئے اول عرب میں ہی دہران،بحرین،قطر وغیرہ اور پھر پاکستان میں آ کر دعوت و ارشاد اور سلسلہ نقشبندیہ کی ترویج کا خوب کام کیا۔اور سالکین طریقت کی ایک بڑی جماعت تیار فرمائی۔

خلافت سوم 
1963 کے اوائل میں آپ نے مجدد دوراں آفتاب ولایت صدیق زماں امام اولیاء حضرت اللہ یار خان رحمتہ اللہ علیہ سے مراسلت کے ذریعے رابطہ کیا پھر ان کے آستانہ پر حاضر ہوئے تو شیخ کے مقربین اور محربان راز میں داخل ہوکر بحر معرفت سے علوم و معارف اور فیوض و برکات سے بھرپور استفادہ حاصل کرنا شروع کر دیا

شیخ نے آپ کو پہلی ہی ایک دو ملاقاتوں میں بارگاہِ نبی صلی اللہ علیہ وسلم میں حضور صلی اللہ علیہ وسلم کے دست اقدس پرشرف روحانی بیعت (فنا فی الرسول)سے مشرف فرمایا اور ایک سال میں ہی قرب الہی کے منازل سلوک عالم امرو حیرت طے کراتے ہوئے درجہ کمال وہ اکمل پر پہنچا کر سالکین و طالبین طریقت والسلوک اور ظاہری و باطنی تربیت و اصلاح کرنے اور ان کو توجہ دے کر فنا فی الرسول اور منازل سلوک طے کرانے کی اجازت مرحمت فرمائی۔

اور القاء فیض واجراے سلسلہ عالیہ اویسیہ کے لیے اجازت وخلافت سے سرفراز فرما کر اپنا خلیفہ خاص ورازداں مقرر فرمایا ۔اور اپنے قلم عنبرین سے تحریری خلافت نامہ اورسلسلہ کے شجرہ مبارکہ میں اپنے نام کے ساتھ  آپ کا نام لکھ کرشجرہ مبارکہ عنایت فرما یا۔

حضرت مولانا فضل حسین رحمتہ اللہ علیہ نے 1963 میں اپنے شیخ کے مشن کو آگے بڑھاتے ہوئے اور سلسلہ عالیہ اویسیہ کو فروغ دیتے ہوئے لاہور اور اس کے اطراف کے ضلعوں میں دعوت کا کام تیزی سے شروع کر دیا اور آپ کی کوشیشوں سے بڑی تیزی سے سلسہ عالیہ اویسیہ پھیلتا چلا گیا اور بہت جلد سلسلہ اویسیہ کی ایک بڑی جماعت تیار فرمائی۔

ارادہ ہجرت مدینہ اور واپسی 
1963 سے 1967 تک 5 سال میں لاہور میں سلسلہ اویسیہ کی بڑی جماعت تیار ہو کر لاہور جماعت کا بڑا مرکز بن گیا تو آپ شیخ کی اجازت سے عمرہ کی سعادت کے لئے حریمن شریفین تشریف لے گئے ۔

حالا نکہ اس سے پہلے آپ بے شمارعمروں اور حج کی سعادت حاصل کر چکے تھے اور اپنے مشائخ کرام حضرت خواجہ نور بخش رحمتہ اللہ علیہ اوران کے صاحبزادے حضرت مولانا عبدالرشید رحمۃ اللہ علیہ اور شیخ ثانی حضرت عبدالغفورعباسی مدنی رحمتہ اللہ علیہ کی معیت (ہمراہی) میں سعادت حاصل کر چکے تھے

مگر پاکستان آنے کے بعد بھی آپ کے دل میں مزید اس سعادت کو حاصل کرنے کی ہمیشہ تڑپ رہی۔

جب 1963 سے 1967تک 5 سال لاہور میں سلسلہ عالیہ ویسہ کی ایک بڑی جماعت تیار ہوگی۔تو آپ شیخ کی اجازت سے عمرے کی سعادت کے لئےحرمین شریفین تشریف لے گئے۔

عمرہ کی ادائیگی کے بعد مدینہ منورہ حاضر ہوئے اور روزہ رسول صلی اللہ علیہ وسلم پر ہدیہ صلوٰۃ و سلام پیش کیا

اور پھر رحمت اللعالمین صلی اللہ علیہ وسلم کے جوار رحمت کو اپنے لئے فلاح سمجھتے ہوئے مدینہ میں ہی ہمیشہ کے لئے اقامت کا ارادہ فرما لیا اورشیخ حضرت عبدالغفور مدنی کے در اقدس باب مجیدی کے سامنے قدم بوسی کے لیے حاضر ہوئے اور شیخ مدنی سے مدینہ منورہ میں اپنے مستقل قیام کاارادہ ظاہر کیا توشیخ نے نہایت خوشی کا اظہار فرمایا ۔

قیام و طعام اور سروس کا بندوبست کرکے دوبارہ شیخ مدنی کی خدمت میں قدم بوسی کے لیے حاضر ہوں تو شیخ مدنی نے دیکھتے ہی حکم فرمایا کہ

مولانا صاحب آپ فورا مدینہ منورہ چھوڑ کرواپس پاکستان چلے جائیں اور یہ باطنی حکم دربار نبی صلی اللہ علیہ وسلم سے ملا ہے

کہ مولانا صاحب کو کہہ دیں کہ وہ پاکستان جاکرخدمت اسلام کا فریضہ انجام دیں

آپ شیخ مدنی سے یہ باطنی حکم پاتے ہی فورا پاکستان تشریف لے آئے۔

اور حضرت محبوب شیخ حضرت اللہ یار خان رحمتہ اللہ علیہ کی خدمت اقدس میں حاضر ہو کر حرمین شریفین کی حاضری مدینہ رسول صلی اللہ علیہ وآلہ وسلم میں مستقل قیام کے ارادہ کے متعلق اور پھر شیخ مدنی سے باطنی حکم پر واپسی کی رواداد سنائی

تو محبوب شیخ اللہ یار خان رحمتہ اللہ علیہ میں نہایت خوشی اور مسرت کا اظہار فرماتےہوئے ارشاد فرمایا

کہ ابھی آپ سے پاکستان میں خدمت دین اسلام اور سلسلہ عالیہ اویسیہ کا کام لینا باقی تھا-اس لیے آپ کو حکما پاکستان بھیجا گیا ہے

(اور یہ بات بھی علم میں آئی کہ اس کے بعددوبارہ آپ سے عرب میں کام لیا جائے گاجس کی بشارت مشائخ کرام رحمہم اللہ تعالی نے برزخ سے حضرت اللہ یارخان کودی)

چنانچہ آپ نے شیخ حضرت اللہ یار خان رحمۃ اللہ علیہ کی سرپرستی میں نئے شوق و جذبے کے ساتھ علم و عرفان اور دعوت و ارشاد کا کام شروع کر دیا اور قرآن و حدیث کی روشنی میں علم و عرفان کے مراکز قائم فرمانےشروع کر دیئے اور لوگوں کو قرآن و حدیث کی تعلیم و تربیت دی جانے لگی اور سالکین اور طالبین طریقت کی علم و عرفان سے روحانی پیاس بجھائی جانے لگی۔پھر دعوت کا کام بڑی تیزی کے ساتھ پھیلتا چلا گیا اور مقبولا ن حق کی جماعت بنتی اور بڑھتی چلی گئی اور لوگ جوق در جوق اس میں شامل ہوتے چلے گئے

شیخ حضرت اللہ یار خان رحمتہ اللہ علیہ کے الفاظ میں سلسلہ اویسہ لاہور کی جماعت تو اب مکڑی کی طرح ہوگئی ہے اور سلسلہ عالیہ کی جماعت کا بڑا مرکز بن گئی ہے ۔(مکتوب 1971)

اور پھر یہ دعوت کا کام لاہور سے باہر دوسرے اضلاع تک بھی بڑی تیزی سے پھیلتا ہوا پہنچا جہاں علم و عرفان کے بڑے مراکز قائم فرما ئیں۔اور ان میں بھی قرآن و حدیث کی تعلیمات اور ذکر و فکر کوعام فرمایا اور سلسلہ عالیہ اویسیہ کو فروغ دیا ۔

ان مراکز کے ذریعے علم و تربیت اور اسلامی تصوف و سلوک کی ایسی دعوت دی جس کی مثال شاد ہی ملتی ہے اسی لیے آپ کے شیخ آپ سے بہت خوش ہوتے اور بڑی قدر کی نگاہ سے دیکھتے اور تعریف فرماتے ہوئے فرمایا کرتے تھے کہ

مولانا محمد فضل حسین رحمۃ اللہ علیہ میرا رازدار خلیفہ ہے اور اس کی جماعت اویسیہ میں حیثیت ریڑھ کی ہڈی کی طرح ہے ۔

آپ شیخ کے مشن کا حصہ بن کر مخلوق خدا کی اصلاح کا ذریعہ بنےاور محبوب شیخ کے مشن کو پورا کرتے ہوئےایک بہت بڑی جماعت تیار فرمائی۔

عرب ریاستوں میں سلسلہ اویسیہ کی ترویج 
اور جب آپ سے پاکستان میں سلسلہ اویسیہ کے ذریعے دین اسلام کے مشن کا کام لیاجا چکا تو اب شیخ نے یہی کام  آپ سے عرب ریاستوں میں لینے کا ارادہ فرمایا۔

کیو نکہ شیخ کواپنےمکاشفہ میں عرب کی گمراہ حالت کا علم ہو چکا تھا کہ اس وقت پوراعرب سخت خطرناک صورتحال اختیار کر چکا تھا اور گمراہ ہو رہا تھا

ان میں ایسا کوئی اللہ والا شخص نہ رہا جو ان کے قلوب کا تصفیہ اور نفوس کا تزکیہ کر سکے اور نور نبوت کے فیضان سے ایمان و یقین کی شمعیں روشن کرکے خدا سے آشنا کر سکے۔

لہذا شیخ نے اس کام کے لیے آپ کا انتخاب فرما کر عرب جانے کا حکم ارشاد فرمایا۔توآپ نے محبوب شیخ کے حکم اور دعا کی برکت اور روحانی قوت کے ساتھ عرب امارات ابوظبی میں جا کر قدم رانجہ رکھا اور دعوت و ارشاد کا کام شروع کر دیا تو اللہ کریم نے ایسی مقبولیت عطا فرمائی کہ چند دنوں میں ہی آپ کی بزرگی کا چرچا ہونے لگا متلاشیان حق اور تصوف و سلوک کے طالب آپ کے گرد جمع ہونے لگے اور علم و عرفان کے اس چشمے سے اپنی علمی و روحانی پیاس بجھانے لگے ۔

آپ کے رفقائے کرام اور لوگوں کی تعداد میں روز بروز اضافہ ہوتا چلا گیا جس سے عرب میں بڑی تیزی سے ایک بڑی جماعت تیارہوگئی۔ اور ان کی اصلاح و تربیت اور تزکیہ نفوس کے لیے علم و عرفان کا ایک بڑا مرکز ابوظبی میں بنایا۔اور آپ نے اس مرکز سے توحید اسلام اوراسلامی تصوف و سلوک کی روشن کرنوں کو عرب ریاستوں بشمول عمان ، مسقط ، قطراور بلوچستان و ایران تک پہنچا دیا۔ اور محبوب شیخ کے فیض کے چشمے لاہور پاکستان سے لے کر عرب اور فارس تک جاری کر دئیے۔

اور تمام زندگی اس مشن کو جاری رکھا آپ کی حیات کے بعد آپ کےمتوسلین نے اس مشن کو جاری رکھ کر آگے پہنچایا اور تاحال جاری و ساری ہے۔ اور ان شاء اللہ قرب قیامت تک جاری رہے گا۔

حضور اکرم ﷺ کی خوشنودی و بشارت 
آپ کے شیخ حضرت اللہ یار خان رحمتہ اللہ علیہ بمع رفقاء کرام 27 دسمبر 1973میں حج بیت اللہ کی سعادت کے لیے حجاز مقدس تشریف لے گئے حج کی سعادت کے بعد جب روضہ رسول پر حاضر ہوئے اور صلوۃ و سلام پیش کرکے قدمین مبارک کی طرف بیٹھ کر مراقب ہو ئے۔ تو شیخ اور رفقاء کرام کو خصوصی انعام و اکرام سے نوازا گیا ۔آپ اس وقت ابوظبی امارات میں تھے شیخ کے ہمراہ نہ تھے۔لیکن حضور اکرم صلی اللہ علیہ وآلہ وسلم نے آپ کی دینی خدمات پر خوشی کا اظہار فرماتے ہوئے خصوصی انعام (منصب ولایت)سے اور اپنی خوشنودی سے نوازتے ہوئے شیخ سے فرمایا" بلغوہ سلامی ثم بشروہ بلا انعام"

"کہ مولانا صاحب کو میرا سلام پہنچا دو

اور میری خوشنودی کی بشارت دے دو"شیخ نے آپ کو مدینہ منورہ ومکہ مکرمہ اور پھر جدہ سے مکتوبات کے ذریعے روحانی انعام ملنے اور آپ صلی اللہ علیہ وآلہ وسلم کی خوشنودی وبشارت کا پیغام دیا۔

مقام ولایت 
آپ سچے عشق رسول ﷺ اور ورع و تقوی میں یکتا تھے آپ کا ہر فعل و عمل (ظاہر و باطن میں) کتاب و سنت کے عین مطابق ہوتا تھا اور اتباع سنت کے اعلی پیکرتھے اور کمال اتباع سنت کے سبب سے دربار نبی ﷺ میں بڑا مقام حاصل کیا اور ولایت کبری کے اعلی اعزاز سے نوازے ہوئے تھے۔

آپ کے شیخ قلزمِ فیوضات حضرت العلام اللہ یار خان رحمتہ اللہ علیہ نےاپنے فیض تربیت سے آپ کو عالم امر وحیرت کے انتہائی بلند و بالا منازل سلوک و مراتب ولایت طے کروائے۔اور ولایت خاصہ کے نہایت بلند مرتبہ پر پہنچایا۔

اور دربار نبی ﷺ سے بکثرت عنایات و روحانی انعامات باطنیہ اور جس قدرنسبت ہائے عالیہ تھیں ۔آپ کوعطا فرمائی گئیں۔

اور اولیاء اللہ کے مناصب ولایت (تکوین و ارشاد) ابدال، قطب الاقطاب اورقطب وحدت پر وقتا فوقتا فائز رہ کر علوم نبوت اورانوار نبوت کے وارث وامین رہیے۔

آپ نے حقیقی جانشینی اوراس امانت کا حق ادا کرتے ہوئےاقامت دین اورخلقت خدا کی ہدایت کے لئے عرب و عجم اور فارس (ایران) کے لوگوں تک علم و عرفان اور فیوض و برکات کوخوب پہنچایا،اور لوگوں کی ہدایت کا ذریعہ بنے اور مرجع خلائق ہو ئے۔

جب آپ سے عرب میں بھی دین اسلام اور خدمت خلق کا کام لیا جا چکا تو آپ نے اپنی جگہ پر مولانا خان محمد اور مولانا خان محمد صاحب ایرانی کو فرزندان و اصحاب سلسلہ عالیہ کی موجودگی میں تمام اذکارواشغال ومعمولات سلاسلہ اولیاء اللہ کی اجازت و خلافت مرحمت فرما کر اپنا نائب مقرر فرمایا۔

اور فرمایا کہ میرے بعد میرے شیخ کی خدمت میں پاکستان جا کر بقیہ سلوک مکمل کرلینااور ان سے بھی اجازت و خلافت لے لینا ۔

وفات  حسرت آیات 
1978 میں آپ علیل ہوئے اور طبیعت سنبھل  نہ سکی تو شیخ زید ملٹری ہوسپیٹل کے ڈاکٹرز حضرات نے باہمی مشورے کے بعد عرض کیا کہ حضرت امارات میں آپ کا علاج ممکن نہیں لہذا آپ کو علاج کے لیے یورپ میں لندن و امریکہ وغیرہ جانا ہوگا جو کہ اس وقت دنیا کی بہترین علاج گاہیں ہیں۔

مگر آپ نے ناپسند کیا اور پاکستان کوترجیح دیتے ہوئے فرمایا کہ اگر میرا آخری وقت آگیا ہے تو میں نحوست اور ظلمت کدہ (کافروں کے ہاتھوں)ماحول میں جا کر مرنا پسند نہیں کرتا۔بلکہ اپنے دیس میں اپنے محبوب شیخ کے قدموں میں مرنا پسند کروں گا۔لہذامیرے پاکستان جانے کا بندوبست کیا جائے۔

پھر آپ کو فوری طور پر راولپنڈی سی ایم ایچ ہوسپٹل بیچ دیا گیا مگر چند روز بعد ہی 10 اگست بمطابق 4 رمضان المبارک بعمر 63 سال کوعین نماز فجر کی حالت میں واصل باللہ ہو کر حیات دوام سے سرفراز ہوئے۔

اظہار تعزیت 
آپ کے وصال پر محبوب شیخ قلزمِ فیوضات حضرت العلام مولانااللہ یار خان رحمتہ اللہ علیہ نے اظہار تعزیت فرماتے ہوئے لکھا کہ

مولانا محمد فضل حسین رحمتہ اللہ علیہ کی وفات نے ایک میرے دل کو صدمہ نہیں پہنچایا، بلکہ سلسلہ عالیہ کی پوری جماعت کے دلوں کو ہلا کر رکھ دیا ہے ۔جماعت میں ہر طرف صف ماتم بچھ گئی ہے

انا للہ وانا الیہ راجعون

الحمدللہ آپ عالم برزخ میں خوب اچھے حال پر اور انعام یافتہ ہیں۔

مکن گریا برگور مقبول اوست برخرمی کن مقبول اوست

(مقبول خدادوست کی قبر پرمت رونا بلکہ خوشی کروکہ وہ خدا کا مقبول بن گیا ہے)

2۔ قاسم فیوضات رحمۃ اللہ علیہ لکھا کہ

الحمدللہ مولانا صاحب کا انجام بخیر ہوا، برزخ میں راضی خوشی ہیں اور جنت میں موجیں کر رہے ہیں۔

تعزیت کے لیے لاہور تشریف لائے تو فرمایا

مولانا صاحب کوئی معمولی ہستی نہ تھے۔بلکہ روحانی مقام و مرتبہ کے لحاظ لاہور کی تین چار عظیم ہستیوں میں سے ایک تھے جیسا کہ

غوث صاحب شاہی قلعہ والے بزرگ حضرت علی ہجویری رحمۃ اللہ علیہ ،حضرت داتا گنج بخش رحمۃ اللہ علیہ اور حضرت مولانا احمد علی لاہوری رحمہ اللہ تعالی علیہ حضرت غوث محمد رحمہم اللہ تعالی علیھم

3۔ لسان الشیخ پروفیسر حافظ حضرت عبدالرزاق رحمہ اللہ نے فرمایا کہ مولانا صاحب کے رخصت ہونے سے جماعت سلسلہ اویسیہ میں بہت بڑا خلا پیدا ہوگیا ہے جو کہ کبھی بھی پورا نہیں ہو سکتا۔

بعد از وصال

جسد مبارک صحیح و سالم 
وصال کے ٹھیک دو سال کے بعدرمضان المبارک میں موسلادھار بارشوں کی وجہ سے آپ کی قبر مبارک کھل گئی تو فرزندان واکابرین سلسلہ عالیہ اور اہل علاقہ کی موجودگی میں قبر مبارک کو درست کرتے ہوئے دیکھا کہ

نہایت اعلی درجے کی خوشبو آ رہی تھی جس نےپورے قبرستان کومعطر کر دیااور فضا انتہائی خوشبو سے مہکنے لگی۔

اور آپ کا کفن و جسد مبارک بالکل صحیح و سالم اور تروتازہ تھا اور چہرہ مبارک پر مسکراہٹ تھی ایسے لگ رہا تھا جیسے ابھی ابھی آرام کے لئے لیٹے ہے اور غایت درجہ افروز انوارات دیکھے گئے ۔

یہ کوئی معمولی واقعہ نہیں ہے حضرت مولانا محمد فضل حسین رحمۃ اللہ علیہ کی چودہ صدیوں میں صحابہ کرام کے دور سے لے کر آج تک کے دور کے ان خاص الخاص برگزیدہ اور محبوب بندوں میں سے تھے جن کے وجود کو اللہ تعالی نے قبروں میں صحیح و سالم اور ترو تازہ رکھا

اور ان کی عظیم الشان کرامت نے اس بات کی تصدیق کردی کہ وہ اللہ کے برگزیدہ اور محبوب بندے تھے۔

دراصل اللہ کریم کبھی کبھی اپنے محبوب بندوں کو اس طرح دکھا کردنیا کو بتا دینا چاہتے ہیں کہ یہ وہ لوگ ہیں جن کے متعلق میرا ارشاد ہے

لهم البشرى في الحيوۃ الدنيا وفی الاخرۃ

"ان کے لئے دنیا کی زندگی میں اور آخرت میں خوشخبری ہےاور یہ وہ لوگ ہیں جن سے میں خوش ہوں "